Нобэрэ пщэдейрэ
Жэпуэгъуэм и 24,
махуэку
Лъэпкъ Зэкъуэтхэм я Зэгухьэныгъэм и махуэщ. 1945 гъэм ООН-м и Уставым къару игъуэтащ. Зэгухьэныгъэр къэрал 51-м къызэрагъэпэщат. Ди зэманым абы къэрали 192-рэ хэтщ.
Зыужьыныгъэм теухуа хъыбархэр зэбгрегъэхыным и дунейпсо махуэщ
Полиомиелитым пэщIэтыным и дунейпсо махуэщ
ТхылъымпIэр зэгъэзэхуэным и дунейпсо махуэщ
Урысейм IэщэкIэ ЗэщIэузэда и Къарухэм я гуп щхьэхуэм (спецназым) и махуэщ
1897 гъэм Урысейм и тхыдэм щыяпэу футболымкIэ зэхьэзэхуэ щекIуэкIащ.
1935 гъэм Москва Кремлым и Спасскэ чэщанэм и щхьэм, щхьитI зыфIэт бгъэр къытрахри, къуапитху зиIэ вагъуэр трагъэуващ.
1941 гъэм Харьков къалэр — СССР-м и индустриальнэ центр нэхъ инищым ящыщыр — нэмыцэдзэхэм яубыдащ.
1949 гъэм Нью-Йорк щагъэтIылъащ ООН-м и IуэхущIапIэ нэхъыщхьэхэм я унэм и лъабжьэр.
1986 гъэм Инджылызым и къалащхьэ Лондон къыщызэIуахащ грампластинкэхэр щащэну, дунейм щынэхъ ин дыдэ тыкуэныр.
Мэжэрым (Венгрием) щыщ композитор, зи IэдакъэщIэкIхэр дуней псом цIэрыIуэ щыхъуа Кальман Имре къызэралъхурэ илъэси 137-рэ ирокъу.
Къэбэрдей-Балъкъэрым 1921 — 1938 гъэхэм и унафэщIу щыта, къэрал лэжьакIуэ, политик Къалмыкъ БетIал къызэралъхурэ илъэси 126-рэ ирокъу.
Адыгэ усакIуэ Хьэткъуэ Ахьмэд къызэралъхурэ илъэси 118-рэ ирокъу.
Совет актёр, СССР-м и цIыхубэ артист, Социалист Лэжьыгъэм и ЛIыхъужь Райкин Аркадий къызэралъхурэ илъэси 108-рэ ирокъу.
Урысей хьэрычэтыщIэ, къэрал лэжьакIуэ, Чукотскэ АО-м, абы и думэм я унафэщIу щыта Абрамович Роман и ныбжьыр илъэс 53-рэ ирокъу.
Инджылызым щыщ футболист цIэрыIуэ, къэралым и командэ къыхэхам и гъуащхьауэ нэхъыфIхэм хабжэ Руни Уейн и ныбжьыр илъэс 34-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 17 — 19, жэщым градуси 7 — 8 щыхъунущ.
Жэпуэгъуэм и 25,
мэрем
ЦIыхубзхэр мамырыгъэм щIэбэныным и дунейпсо махуэщ
Урысей Федерацэм и таможенникым и махуэщ. 1653 гъэм, Романов Алексей Михаил и къуэм и пащтыхьыгъуэм, Урысейм таможеннэ IэнатIэ къыщызэрагъэпэщащ, абы и устави къащтащ. 1991 гъэм жэпуэгъуэм и 25-м РСФСР-м и Президент Ельцин Борис Iэ щIидзащ Къэрал таможеннэ комитет къызэгъэпэщыным теухуа унафэм.
Литвам и Конституцэм и махуэщ
1936 гъэм Мейкъуапэ къыщызэIуахащ Адыгэ АО-м и Урыс къэрал драмэ театрыр. Иджыпсту ар Адыгэ Республикэм Пушкин А. С. и цIэр зезыхьэ и Урыс къэрал драмэ театрырщ.
1941 гъэм къызэрагъэпэщащ ЗыхъумэжыныгъэмкIэ Налшык комитетыр.
1944 гъэм Днепропетровск, Днепродзержинск къалэхэр нэмыцэдзэхэм къыIэщIагъэкIыжащ.
1955 гъэм «Tappan Company» америкэ фирмэм микроволновэ хьэку къызэрыщIигъэкIар хэIущIыIу ищIащ.
1976 гъэм Лондон къыщызэIуахащ Пащтыхьыгъуэм и Лъэпкъ Театрыр.
1977 гъэм «СССР-м и цIыхубэ дохутыр» цIэ лъапIэр ягъэуващ.
1990 гъэм Къэзахъстаным и къэрал суверенитетым теухуа декларацэр къащтащ. Абы къыщыгъэлъэгъуащ зи бжыгъэкIэ адрей лъэпкъхэм куэдкIэ ебэкI къэзахъ лъэпкъым а къэралым бжьыпэр сыт и лъэныкъуэкIи щиIыгъын зэрыхуейр.
1990 гъэм япэу ягъэлъэгъуащ иджыпсту цIэрыIуэ дыдэ хъуа «Поле чудес» теленэтыныр. Ар иригъэкIуэкIат и къызэгъэпэщакIуэ Листьев Владислав.
1990 гъэм СССР-м къыщащтащ зыхуей диныр къыхихыну цIыхур хуит зыщI законыр.
2001 гъэм УФ-м и Президент Путин Владимир Iэ щIидзащ УФ-м ЩIым теухуа и кодексым.
Испанием щыщ сурэтыщI цIэрыIуэ Пикассо Паблэ къызэралъхурэ илъэси 138-рэ ирокъу.
Австрием щыщ композитор, скрипач, дирижёр Штраус Иоганн-къуэр къызэралъхурэ илъэси 194-рэ ирокъу.
Адыгэ тхакIуэ Елмэс Хьэжбий къызэралъхурэ илъэси 108-рэ ирокъу.
Парт, къэрал къулыкъущIэ, Социалист Лэжьыгъэм и ЛIыхъужь Бгъэжьнокъуэ Хьэчим къызэралъхурэ илъэси 104-рэ ирокъу.
Урысей оперэ уэрэджыIакIуэ цIэрыIуэ, СССР-м и цIыхубэ артисткэ, «Хэкум и пащхьэм щиIэ фIыщIэ-хэм папщIэ» орденым и нагъыщэ псори зыхуагъэфэща Вишневская Галинэ къызэралъхурэ илъэс 93-рэ ирокъу.
Журналист, УФ-ми КъБР-ми щэнхабзэмкIэ щIыхь зиIэ я лэжьакIуэ, «Адыгэ псалъэ» газетым и редактор нэхъыщхьэм и къуэдзэу илъэс куэдкIэ щыта Мырзэкъан Суфян къызэралъхурэ илъэс 91-рэ ирокъу.
Сирием щыщ къэрал, жылагъуэ лэжьакIуэ, СХьР-м и парламентым и депутату, Адыгэ фIыщIэ хасэм и тхьэмадэу илъэс куэдкIэ лэжьа Абазэ Шэраф и ныбжьыр илъэс 79-рэ ирокъу.
Урысей актрисэ, РСФСР-м и цIыхубэ артисткэ Сёминэ Тамарэ и ныбжьыр илъэс 81-рэ ирокъу.
Урысей политик, УФ-м и Президентым и Iуэхухэр зэкIэлъызыгъакIуэ IуэхущIапIэм и унафэщIу, СНГ-м и къэрал секретару щыта Бородин Павел и ныбжьыр илъэс 73-рэ ирокъу.
Фигурист, УФ-м спортымкIэ щIыхь зиIэ и мастер, Урысейм, Европэм, дунейм я чемпионатхэм мызэ-мытIэу щытекIуа, Солт-Лейк-Сити (США) къалэм 2002 гъэм щекIуэкIа Олимп джэгухэм чемпион щыхъуа Сихарулидзе Антон и ныбжьыр илъэс 43-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 15 — 17, жэщым градуси 6 — 8 щыхъунущ.
